《新揭州学扁乡人求赋》
宋代·陈著

芹水扬新波，杏坛敷新阴。
春风年年事，乃有春如今。
薰薰礼义香，洋洋弦诵音。
但看此身贵，遐不在玉金。
畴昔岂□梦，足絷口就喑。
风雨魑魅多，一坎几千寻。
文明应奎壁，杲杲白日临。
绠之濯清泠，彭之起埋沈。
犂锄彼自分，丕我以佩衿。
花封肇鱼符，儒庠视泮林。
筮吉更扁揭，籀法何严森。
正气护宫墙，精光贯书琴。
贤侯蒞落成，寮寀分盍簪。
殷勤公堂酒，再拜奉一斟。
愿言寿斯文，师友相规箴。
道腴养斯丰，学深浚斯深。
厎柱既有在，狂澜可能淫。
庶为争鲁国，不负孔孟心。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。